<classify> WABUNGE wa Chama cha Wananchi CUF waliokuwa wanamuunga mkono aliyekuwa Katibu Mkuu wa chama hicho, Maalim Seif Sharif Hamad, kabla hajahamia Chama cha ACT- Wazalendo, wametakiwa hadi kufi kia keshokutwa wawe wamejitokeza Makao Makuu ya chama hicho, Buguruni, Dar es Salaam.Akizungumza na gazeti hili jana, Naibu Katibu Mkuu wa CUF, Magdalena Sakaya alibainisha kuwa wabunge waliopo tayari kuendelea kufanya kazi na Mwenyekiti wa sasa, Profesa Ibrahim Lipumba wanatakiwa kabla siku ya keshokutwa kuisha, wawe wameshaweka hadharani uamuzi wao huo.Agizo hilo limekuja wakati zimebakia siku chache, kabla ya kuanza kwa Bunge la Bajeti jijini Dodoma, ambako iwapo wabunge hao kama wataendelea kuonesha msimamo wao wa kutomtambua Mwenyekiti Profesa Lipumba, huenda hatua itakayochukuliwa ikawa ni kufutwa uanachama wao na hivyo kushindwa kuendelea na ubunge. Lakini, hata hivyo Sakaya ambaye ni Mbunge wa Kaliua mkoani Tabora, hakutaka kuweka bayana kwa sasa ni hatua gani itakayochukuliwa kwa wabunge, iwapo hawatajitokeza kumuunga mkono Profesa Lipumba aliyechaguliwa na wajumbe wa Mkutano Mkuu wa CUF mwezi huu.Mwenyekiti wetu alishatoa maelekezo ya kuwa kwa sasa tunapaswa kujenga chama na wabunge waliokuwa upande wa Maalim Seif kwa sasa watambue kuwa Mwenyekiti ni mmoja tu ambaye ni Lipumba, sasa waje na mwisho wa mwezi ndio mwisho, alisema Sakaya. Aliongeza, Mimi kwa sasa siwezi kusema watakumbwa na nini ila ni muda wa kujenga chama ili tushinde uchaguzi ujao wa serikali za mitaa na kujipanga kuchukua nchi mwaka 2020 kwenye Uchaguzi Mkuu.Wabunge ambao wameshajitokeza hadharani na kuonesha nia ya kumuunga mkono Profesa Lipumba ni Mbunge wa Kilwa Kusini, Selemani Bungara maarufu Bwege na Mbunge wa Mchinga, Hamidu Bobali ambao walisema kuwa wanataka kuendeleza mapambano ya kupigania haki yanayoendeshwa na CUF na kuwa wanaendelea na Lipumba kufanya kazi hiyo. Mgogoro wa uongozi kati ya Maalim Seif na Profesa Lipumba, uliwagawa pia wabunge wa chama hicho katika makundi mawili, ya CUF ya Maalim na ile ya Lipumba.Wakati mvutano huo ukiendelea, Ofisi ya Msajili wa Vyama vya Siasa nchini ilimtambua Profesa Lipumba kuwa ndio kiongozi wa chama hicho. Hali hiyo ilisababisha Maalim Seif kufungua kesi Mahakama Kuu, kutaka kutengua utambuzi wa Ofisi ya Msajili wa Vyama kwa CUF ya Lipumba, kesi ambayo Katibu Mkuu huyo alishindwa. Baada ya kushindwa kesi, Maalim Seif aliamua kukimbilia ACT- Wazalendo kilichoasisiwa na Mbunge wa Kigoma Mjini, Kabwe Zitto huku akiwa na kaulimbiu ya Shusha tanga pandisha tanga iliyowahamasisha wanachama wa CUF waliokuwa wakimuunga mkono nao, kushusha bendera za CUF na kupandisha za ACT- Wazalendo.  <topic>: KITAIFA 